b'\n_START_ARTICLE_\nPsicologia de la Gestalt\n_START_PARAGRAPH_\nLa psicologia de la Gestalt [alemany: g\xcc\x8a\xc9\x99\xcb\x88\xca\x83\xca\xb7talt\xca\xbf] \xc3\xa9s un corrent de pensament dins de la psicologia moderna, sorgida a Alemanya a principis del segle XX, i els seus exponents m\xc3\xa9s reconeguts han estat els te\xc3\xb2rics Max Wertheimer, Wolfgang K\xc3\xb6hler, Kurt Koffka i Kurt Lewin. \xc3\x89s important distingir-la de la Ter\xc3\xa0pia Gestalt, ter\xc3\xa0pia exponent del corrent humanista, fundada per Fritz Perls, i que va sorgir als Estats Units, en la d\xc3\xa8cada de 1960._NEWLINE_El terme Gestalt prov\xc3\xa9 de l\'alemany i va ser introdu\xc3\xaft per primera vegada per Christian Von Ehrenfels. No t\xc3\xa9 una traducci\xc3\xb3 \xc3\xbanica, encara que se l\'ent\xc3\xa9n generalment com "forma". No obstant aix\xc3\xb2, tamb\xc3\xa9 podria traduir-se com "figura", "configuraci\xc3\xb3" i, fins i tot, "estructura" o "creaci\xc3\xb3"._NEWLINE_Segons aquesta, la ment configura, a trav\xc3\xa9s de certes lleis, els elements que arriben a ella a trav\xc3\xa9s dels canals sensorials (percepci\xc3\xb3) o de la mem\xc3\xb2ria (pensament, intel\xc2\xb7lig\xc3\xa8ncia i resoluci\xc3\xb3 de problemes). En l\'experi\xc3\xa8ncia del medi ambient, aquesta configuraci\xc3\xb3 t\xc3\xa9 un car\xc3\xa0cter primari per sobre els elements que la conformen, i la suma d\'aquests \xc3\xbaltims per si sols no podria portar-nos, per tant, a la comprensi\xc3\xb3 del funcionament mental. Aquest plantejament s\'il\xc2\xb7lustra amb l\'enunciat: "el tot \xc3\xa9s m\xc3\xa9s que la suma de les parts", amb el qual s\'ha identificat amb major freq\xc3\xbc\xc3\xa8ncia a aquesta escola psicol\xc3\xb2gica. Amb aquest axioma s\'intenta explicar que l\'organitzaci\xc3\xb3 b\xc3\xa0sica de quant percebem est\xc3\xa0 en relaci\xc3\xb3 amb la figura en la qual ens concentrem, que al mateix temps \xc3\xa9s part d\'un fons m\xc3\xa9s ampli, on hi ha altre formes. En altres paraules, tot el que percebem \xc3\xa9s molt m\xc3\xa9s que la informaci\xc3\xb3 que arriba als sentits._NEWLINE_Durant la d\xc3\xa8cada del 1930 es van estendre les cr\xc3\xadtiques cap a la Gestalt, i entre aquestes critiques destaca la realitzada per la psicolog\xc3\xada de la Ganzheit, dirigida per Felix Krueger.'